আ়়ড়ম্বরে ঘোষণার পর প্রায় সাত মাস কেটে গেলেও এখনও কাজ তেমনভাবে এগোয়নি। কারণ, জমি আলোচনা এখনও চলছে।
তাই প্রস্তাবিত বিশ্ববাংলা মল তৈরির বিষয়ে পরিকল্পনা এখনও চূড়ান্ত হয়নি বলেই কলকাতা পুরসভা সূত্রের খবর। গত অক্টোবরে মেয়র শোভন চট্টোপাধ্যায় সগর্বে ঘোষণা করেছিলেন যে, মুখ্যমন্ত্রী মমতা বন্দ্যোপাধ্যায় বিশ্ববাংলা মল তৈরির জন্য পুরসভার উপরেই ভরসা রেখেছেন। ইএম বাইপাসের ধারে প্রায় দু’বিঘা জমির উপরে প্রস্তাবিত ওই মলটি তৈরির কাজ পুরসভা দ্রুতই চালু করবে বলেও শোভন জানিয়েছিলেন। কিন্তু বাস্তবে কবে ওই মলের কাজ শুরু হবে, তা নিয়ে এখনও ধোঁয়াশা রয়েছে পুরসভায়।
পুর-আধিকারিকদের একাংশের বক্তব্য, একটি প্রখ্যাত স্বর্ণশিল্প প্রতিষ্ঠানের জমি সংলগ্ন এলাকায় প্রস্তাবিত ওই মলটি তৈরির কথা। কিন্তু নির্ধারিত জমি নিয়ে এখনও দু’পক্ষের আলোচনা শেষ হয়নি। আইনগত জটিলতা কী কী রয়েছে, তা দু’পক্ষ আলোচনা করে দেখছে। এক পদস্থ আধিকারিকের বক্তব্য, ‘‘জমি নিয়ে দু’পক্ষের আলোচনা চলছে। কিন্তু জমি যতক্ষণ না রেজিস্ট্রি হচ্ছে, ততক্ষণ তো আর সেটা পুরসভার বলা যাবে না! সেটা এখনও হয়নি।’’
কবে আলোচনাপর্বের মাধ্যমে সমাধানসূত্র মিলবে, তাও আধিকারিকেরা নির্দিষ্টভাবে বলতে পারেননি। এমনিতে বিশ্ববাংলার বিপণিগুলিতে বাংলার সংস্কৃতির সঙ্গে ওতপ্রোতভাবে জড়িত হস্তশিল্প, কুটিরশিল্প থেকে শুরু করে মধু, কাসুন্দি, দার্জিলিঙের চা— সবই পাওয়া যায়। প্রস্তাবিত মলে আরও বৃহত্তরভাবে এগুলি থাকবে বলে পুরসভা সূত্রের খবর। প্রায় এক লক্ষ ২০ হাজার বর্গফুটের উপরে প্রস্তাবিত মলটি তৈরি করতে খরচ পড়বে প্রায় ৪৫ কোটি টাকা। কিন্তু কবে সেই কাজ শুরু হয়, সেটাই দেখার!